የምን ቀን የምን ቀን ይሉት ፕርፖጋንዳ ላለመስማት…ኡጋንዳም ቢሆን በሄድኩ ለቀናቱ ስያሜ ሰጥቶ የፍቅር ቀን ስላሉት ከ’ቫለንታይን ደይ’ የተለየ አይሆን…ፍቅርማ ከቀን ያልፋል፡፡ ፍቅር በተግባር ነው፡፡ አለመዋሸት ፣ አለማጭበርበር ፣ ያለአድሎ መፍረድ ነው፡፡ እናቶችና የህፃናት ቀን መባሉ በየሜዳው ለወደቁት ህፃናት የአንድ ቀን እራት አይሆናቸው፡፡ እድሜ መማሪያ እና ማስተማሪያ ሳይሆን መድከሚያ እና መገፊያ በሆነበት ስርዓት ፤ ማህበራዊ ዋስትና ያጡ አረጋውያን በሞሉባት ሐገር የአረጋውያን ቀንን መሰየም ከፌዝ የተለየ አይሆንም፡፡ የጋራ መኖሪያ ቤት ሲገነቡ ‘የበግ ማረጃ ቤት’ አሰናድተው ፤ ቤተመፃህፍት ትዝ ያላላቸው ሰዎች ጠቅላይ ሚኒስቴሩ ለልጆች ተረት ስላነበቡ የንባብ ባህል ይዳብራል ቢሉን ዘበት፡፡
